
1. NÁZOV ŠKOLSKÉHO VZDELÁVACIEHO PROGRAMU
Lienka Bambulienka na ceste za poznaním
Názov školského vzdelávacieho programu vyjadruje základnú myšlienku výchovy a vzdelávania v Súkromnej materskej škole Lienka – dieťa ako aktívneho objaviteľa, ktorý prostredníctvom vlastnej skúsenosti, činnosti, skúmania a vzťahov postupne poznáva seba, druhých ľudí a svet, ktorého je súčasťou.
2. VYMEDZENIE POSLANIA ŠKOLY A CIEĽOV VÝCHOVY A VZDELÁVANIA
2.1 Poslanie materskej školy
Poslaním Súkromnej materskej školy Lienka je vytvárať bezpečné, podnetné, rešpektujúce a inkluzívne prostredie, v ktorom môže každé dieťa napredovať zo svojej aktuálnej vývinovej úrovne, vlastným tempom a s rešpektovaním svojej jedinečnosti.
Dieťa vnímame ako aktívneho účastníka vlastného učenia. Vytvárame mu podmienky na objavovanie, skúmanie, manipuláciu, pozorovanie, tvorenie, komunikáciu a postupné nachádzanie súvislostí. Podporujeme jeho prirodzenú zvedavosť, vnútornú motiváciu, samostatnosť, schopnosť rozhodovať sa primerane svojim možnostiam a postupne preberať zodpovednosť za seba, svoje konanie a prostredie, ktorého je súčasťou.
Vo výchove a vzdelávaní vychádzame z princípov Montessori pedagogiky, zážitkového a bádateľského učenia a rešpektujúceho prístupu k dieťaťu. Dôležitú úlohu má pripravené prostredie, zmysluplná činnosť, sloboda spojená so zodpovednosťou, možnosť voľby, opakovanie, práca s chybou a postupné nadobúdanie samostatnosti.
Materskú školu vnímame ako spoločenstvo prirodzene rôznorodých detí. Rozmanitosť schopností, skúseností, potrieb a spôsobov učenia sa považujeme za prirodzenú súčasť spoločného vzdelávania. Inkluzívne vzdelávanie uskutočňujeme s dôrazom na jeho kvalitu a na vytváranie takých odborných, personálnych, priestorových a materiálnych podmienok, ktoré umožňujú poskytovať primeranú podporu dieťaťu a súčasne zachovávajú bezpečné a kvalitné podmienky výchovy a vzdelávania celej skupiny.
Významnou súčasťou nášho poslania je partnerstvo s rodinou. Rodinu rešpektujeme ako prvé a prirodzené prostredie dieťaťa a vzájomnú dôveru, otvorenú komunikáciu a spoluprácu považujeme za dôležitý predpoklad jeho harmonického rozvoja.
Dieťa sprevádzame od poznávania seba a svojho bezprostredného prostredia k postupnému poznávaniu prírody, spoločnosti, kultúry a širšieho sveta. Podporujeme jeho vzťah k rodine, mestu a regiónu, v ktorom vyrastá, k slovenským tradíciám a kultúrnemu dedičstvu a zároveň jeho otvorenosť voči rozmanitosti ľudí a sveta.
2.2 Ciele výchovy a vzdelávania
V súlade s cieľmi výchovy a vzdelávania ustanovenými v Štátnom vzdelávacom programe pre predprimárne vzdelávanie v materských školách a v školskom zákone, s projektom riadenia a rozvoja materskej školy, vlastným zameraním školy a s prihliadnutím na potreby a záujmy detí, ich zákonných zástupcov a pedagogických zamestnancov sú cieľmi výchovy a vzdelávania v SMŠ Lienka:
•  rozvíjať samostatnosť, sebadôveru a primeranú zodpovednosť dieťaťa za vlastné rozhodnutia, činnosť a prostredie;
•  rozvíjať schopnosť dieťaťa samostatne si primerane svojim možnostiam zvoliť činnosť, plánovať jej postup, sústrediť sa na ňu, dokončiť ju a pracovať s vlastnou chybou;
•  podporovať prirodzenú zvedavosť, iniciatívu, tvorivosť a vnútornú motiváciu dieťaťa poznávať, klásť otázky, pozorovať, skúmať, experimentovať a hľadať riešenia;
•  rozvíjať schopnosť dieťaťa učiť sa prostredníctvom vlastnej činnosti a zmyslovej skúsenosti, prepájať získané poznatky a skúsenosti a využívať ich v nových situáciách;
•  rozvíjať komunikačné schopnosti a kultivovaný jazykový prejav dieťaťa, schopnosť vyjadrovať vlastné myšlienky, potreby, pocity a skúsenosti, počúvať druhého a viesť dialóg;
•  rozvíjať sebapoznanie a sebareguláciu dieťaťa, schopnosť vnímať a primerane vyjadrovať svoje emócie, potreby a hranice a rešpektovať hranice druhých;
•  rozvíjať praktické zručnosti, sebaobslužnosť a samostatnosť dieťaťa v každodenných činnostiach a viesť ho k primeranej starostlivosti o seba, svoje veci a spoločné prostredie;
•  rozvíjať schopnosť vytvárať a udržiavať rešpektujúce medziľudské vzťahy, spolupracovať, požiadať o pomoc, pomoc poskytnúť a primerane riešiť sociálne situácie;
•  rozvíjať empatiu, ohľaduplnosť a rešpekt k rozmanitosti ľudí, ich schopností, potrieb, skúseností a spôsobov prežívania;
•  rozvíjať pozitívny vzťah dieťaťa k prírode a životnému prostrediu, poznávať súvislosti medzi človekom a prírodou a podporovať environmentálne zodpovedné konanie primerané veku;
•  rozvíjať vzťah dieťaťa k rodine, mestu Martin, regiónu Turiec, Slovensku, jeho kultúre, zvykom a tradíciám a postupne rozširovať jeho poznávanie kultúrnej a spoločenskej rozmanitosti Európy a sveta;
•  rozvíjať tvorivosť a autentické sebavyjadrenie dieťaťa prostredníctvom reči, hudby, pohybu, výtvarných činností, dramatickej hry a ďalších foriem tvorivej činnosti;
•  podporovať zdravý telesný a psychomotorický vývin dieťaťa, rozvíjať jeho pohybové schopnosti a vytvárať základy pozitívneho vzťahu k pohybu a starostlivosti o vlastné zdravie;
•  rozvíjať kompetencie potrebné na ďalšie vzdelávanie a plynulý prechod dieťaťa do základnej školy, najmä samostatnosť, pracovné návyky, schopnosť spolupracovať, komunikovať, sústrediť sa, premýšľať, riešiť problémy a primerane zvládať nové situácie.
	Cieľom výchovy a vzdelávania v SMŠ Lienka nie je rovnaký výkon všetkých detí, ale vytváranie podmienok, aby každé dieťa mohlo napredovať zo svojho individuálneho východiskového bodu, rozvíjať svoj potenciál a postupne sa stávať samostatným, zvedavým, premýšľajúcim, tvorivým, ohľaduplným a zodpovedným človekom.


3. STUPEŇ VZDELANIA
Predprimárne vzdelanie, ktoré dieťa získa absolvovaním posledného roka vzdelávacieho programu odboru vzdelávania v materskej škole.
4. DĹŽKA ŠTÚDIA A FORMY VÝCHOVY A VZDELÁVANIA
Dĺžka štúdia v materskej škole je 1 – 4 roky.
Výchova a vzdelávanie sa v Súkromnej materskej škole Lienka uskutočňuje celodennou formou. V súlade s § 28 ods. 2 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov môže materská škola poskytovať deťom na základe žiadosti zákonného zástupcu aj poldennú výchovu a vzdelávanie.
5. UČEBNÉ OSNOVY
	Učebnými osnovami školského vzdelávacieho programu sú vzdelávacie štandardy vzdelávacích oblastí Štátneho vzdelávacieho programu pre predprimárne vzdelávanie v materských školách.


5.1 Východiská plánovania výchovno-vzdelávacej činnosti
Plánovanie výchovno-vzdelávacej činnosti vychádza zo vzdelávacích štandardov jednotlivých vzdelávacích oblastí Štátneho vzdelávacieho programu pre predprimárne vzdelávanie v materských školách a zohľadňuje vlastné zameranie, podmienky a pedagogické princípy Súkromnej materskej školy Lienka.
Výchovno-vzdelávacia činnosť sa plánuje integrovane. Vzdelávacie oblasti sa prirodzene prepájajú tak, aby dieťa poznávalo svet v súvislostiach a získané poznatky, skúsenosti, spôsobilosti, postoje a hodnoty dokázalo postupne prepájať a uplatňovať v rôznych situáciách.
Pri plánovaní uplatňujeme princíp postupu od celku ku konkrétnemu. Obsah výchovy a vzdelávania je usporadúvaný do zmysluplných tematických súvislostí, ktoré umožňujú dieťaťu vychádzať z priamej skúsenosti, pozorovania, manipulácie a skúmania a postupne smerovať k hlbšiemu porozumeniu javov a vzťahov medzi nimi.
Výber výkonových štandardov, ich rozsah, náročnosť a spôsob dosahovania sa prispôsobujú aktuálnej vývinovej úrovni, individuálnym vzdelávacím potrebám, možnostiam, skúsenostiam a záujmom detí. Rovnaký vzdelávací obsah môže byť preto v jednotlivých triedach alebo pri jednotlivých deťoch realizovaný na rozdielnej úrovni náročnosti.
Pri plánovaní sa rešpektuje individuálne tempo učenia dieťaťa. Výkonové štandardy sa podľa potreby opakovane zaraďujú, prehlbujú a upevňujú tak, aby dieťa malo dostatok príležitostí získané spôsobilosti využívať v nových a prirodzených situáciách.
Výkonové štandardy, ktoré sa vzhľadom na svoj charakter dosahujú priebežne, sa plnia počas každodenných činností a prirodzených situácií v priebehu celého školského roka.
Tematické zameranie výchovno-vzdelávacej činnosti vytvára rámec pre plánovanie, nie je však nadradené vzdelávacím štandardom. Učiteľka môže reagovať na aktuálne situácie, podnety, zážitky, otázky a záujmy detí a primerane tomu upraviť obsah a priebeh plánovanej výchovno-vzdelávacej činnosti.
Pri plánovaní sa vytvára priestor na samostatnú činnosť a voľbu dieťaťa, prácu v pripravenom prostredí, učenie prostredníctvom vlastnej skúsenosti, zmyslového poznávania, pozorovania, skúmania, experimentovania, hry, tvorivej činnosti a spolupráce.
Plánovanie výchovno-vzdelávacej činnosti zároveň umožňuje diferenciáciu a individualizáciu vzdelávania vrátane poskytovania primeranej podpory deťom, ktoré ju potrebujú, ako aj vytvárania podnetov pre deti, ktoré sú pripravené postupovať vo svojom poznávaní ďalej.
6. VYUČOVACÍ JAZYK
Vyučovacím jazykom je slovenský jazyk.
7. SYSTÉM PODPORY DETÍ V SÚLADE S PRINCÍPMI INKLUZÍVNEHO VZDELÁVANIA
Súkromná materská škola Lienka vytvára podmienky na inkluzívne vzdelávanie všetkých detí založené na rovnosti príležitostí, rešpektovaní ich výchovno-vzdelávacích potrieb a individuálnych osobitostí a na podpore ich aktívneho zapojenia do života a výchovno-vzdelávacej činnosti materskej školy.
Inkluzívne vzdelávanie vnímame ako systematický proces, v ktorom sa prostredie, organizácia, pedagogické postupy a poskytovaná podpora prispôsobujú rozmanitým potrebám detí tak, aby každé dieťa mohlo napredovať zo svojej aktuálnej vývinovej úrovne, rozvíjať svoj potenciál a zažívať prijatie, bezpečie, úspech a spolupatričnosť.
Podpora nie je viazaná výlučne na diagnózu alebo na zaradenie dieťaťa medzi deti so špeciálnymi výchovno-vzdelávacími potrebami. Je prirodzenou súčasťou každodennej pedagogickej práce a jej forma, rozsah a intenzita sa prispôsobujú individuálnym potrebám dieťaťa.
Cieľom systému podpory je odstraňovať alebo zmierňovať prekážky, ktoré môžu dieťaťu sťažovať prístup k výchove a vzdelávaniu, učenie, komunikáciu, samostatnosť, vytváranie vzťahov alebo plnohodnotné zapojenie do života materskej školy. Poskytovaná podpora smeruje k rozvoju potenciálu dieťaťa, jeho samostatnosti, komunikačných, sociálnych, emocionálnych, kognitívnych, motorických a praktických spôsobilostí a k získavaniu kompetencií potrebných pre jeho ďalšie vzdelávanie a čo najvyššiu možnú mieru samostatného fungovania v rodinnom, školskom a širšom sociálnom prostredí.
7.1 Podpora každého dieťaťa
Základom systému podpory je kvalitná pedagogická práca rešpektujúca individualitu každého dieťaťa. Materská škola vytvára bezpečné, predvídateľné, podnetné a rešpektujúce prostredie, ktoré umožňuje deťom aktívne sa zapájať do výchovy a vzdelávania, získavať skúsenosti, rozhodovať sa primerane svojim možnostiam, pracovať vlastným tempom, opakovať činnosti a postupne nadobúdať samostatnosť.
Pedagogickí zamestnanci pri výchove a vzdelávaní zohľadňujú aktuálnu vývinovú úroveň dieťaťa, jeho silné stránky, potreby, záujmy, predchádzajúce skúsenosti, spôsob komunikácie, tempo učenia a mieru potrebnej podpory.
V pripravenom prostredí vytvárajú priestor na samostatnú činnosť a primeranú voľbu dieťaťa, učenie prostredníctvom vlastnej skúsenosti, zmyslového poznávania, manipulácie, pohybu, pozorovania, skúmania, hry, tvorivej činnosti a spolupráce.
Podľa individuálnych potrieb diferencujú náročnosť a rozsah činností, spôsob zadania, čas potrebný na ich realizáciu, množstvo poskytovanej pomoci, používané pomôcky, prostredie a organizačnú formu výchovno-vzdelávacej činnosti.
Pri rešpektovaní individuálnych potrieb a možností detí smeruje výchova a vzdelávanie k spoločným cieľom a očakávaným výsledkom vzdelávania vymedzeným Štátnym vzdelávacím programom. Cesty, tempo, metódy, formy, miera podpory a podmienky ich dosahovania sa môžu vzhľadom na individuálne potreby dieťaťa primerane odlišovať.
Podpora sa poskytuje tak, aby dieťa mohlo zažívať úspech, zvládať primerané výzvy, rozvíjať svoje schopnosti a postupne nadobúdať čo najvyššiu možnú mieru samostatnosti.
7.2 Včasné rozpoznávanie individuálnych potrieb dieťaťa
Pedagogickí zamestnanci priebežne poznávajú a sledujú vývin, potreby a napredovanie dieťaťa v prirodzených situáciách počas jeho pobytu v materskej škole.
Všímajú si najmä jeho silné stránky, spôsob učenia a komunikácie, sociálne vzťahy, emocionálne prežívanie a sebareguláciu, motorické schopnosti, samostatnosť, pracovné správanie, záujmy a prípadné prekážky, ktoré mu sťažujú učenie alebo plnohodnotné zapojenie do života a výchovno-vzdelávacej činnosti materskej školy.
Zistenia pedagogických zamestnancov slúžia na priebežné prispôsobovanie pedagogických postupov a nastavovanie primeranej podpory. Potreba podpory dieťaťa sa nevníma iba prostredníctvom diagnózy, ale predovšetkým vo vzťahu k jeho aktuálnym potrebám a fungovaniu vo výchovno-vzdelávacom prostredí.
Ak podpora poskytovaná v rámci bežnej pedagogickej činnosti nepostačuje alebo potreby dieťaťa vyžadujú ďalšie odborné posúdenie, materská škola spolupracuje so zákonným zástupcom dieťaťa, zariadením poradenstva a prevencie a podľa potreby s ďalšími odborníkmi.
Pri poskytovaní podporných opatrení materská škola postupuje v súlade s platnými právnymi predpismi, Katalógom podporných opatrení a príslušnými vyjadreniami oprávnených osôb alebo zariadenia poradenstva a prevencie.
7.3 Pedagogická a individuálna podpora dieťaťa
Podpora dieťaťa sa podľa jeho potrieb realizuje prednostne v prirodzenom prostredí triedy a v bežných činnostiach materskej školy tak, aby dieťa mohlo byť aktívnym členom skupiny, vytvárať vzťahy s ostatnými deťmi a získané spôsobilosti využívať v prirodzených situáciách.
Podľa individuálnych potrieb dieťaťa môže pedagogická podpora zahŕňať najmä diferenciáciu výchovno-vzdelávacích cieľov a činností, primeranú úpravu ich náročnosti alebo rozsahu, rozdelenie činnosti na menšie a zrozumiteľné kroky, primeranú úpravu času, názornú alebo vizuálnu podporu, štruktúrovanie prostredia a činnosti, opakovanie, podporu porozumenia a komunikácie, senzorickú a regulačnú podporu, úpravu pracovného miesta alebo prostredia, individuálnu alebo skupinovú prácu a ďalšie pedagogické postupy zodpovedajúce potrebám dieťaťa.
Forma a intenzita podpory sa priebežne prispôsobujú napredovaniu a aktuálnym potrebám dieťaťa. Pomoc dospelého sa poskytuje v miere potrebnej na úspešné zvládnutie situácie a tam, kde je to možné a prospešné, smeruje k postupnému posilňovaniu vlastných kompetencií a samostatnosti dieťaťa.
Deťom so špeciálnymi výchovno-vzdelávacími potrebami materská škola vytvára podmienky na výchovu a vzdelávanie v súlade s ich individuálnymi potrebami a platnými právnymi predpismi. Ak potreby dieťaťa vyžadujú ďalšiu individualizáciu vzdelávania, škola postupuje v súlade s príslušnými ustanoveniami školského zákona a odporúčaniami zariadenia poradenstva a prevencie.
7.4 Podmienky a odborné zabezpečenie podpory
Kvalitné inkluzívne vzdelávanie je založené na poznaní individuálnych potrieb detí, odbornej pripravenosti zamestnancov, vzájomnej spolupráci a vytváraní primeraných personálnych, odborných, organizačných, priestorových a materiálno-technických podmienok na poskytovanie podpory.
Rozsah a spôsob podpory sa nastavujú individuálne podľa potrieb konkrétneho dieťaťa. Pri ich zabezpečovaní materská škola zohľadňuje charakter a rozsah potrebnej podpory a podmienky potrebné na jej kvalitné poskytovanie.
Cieľom je vytvárať také podmienky, aby poskytovaná podpora bola pre dieťa účinná, odborne primeraná, podporovala rozvoj jeho potenciálu a umožňovala mu čo najplnohodnotnejšie zapojenie do výchovy a vzdelávania.
Pri poskytovaní podporných opatrení materská škola postupuje v súlade s platnými právnymi predpismi a Katalógom podporných opatrení.
Materská škola podporuje profesijný rozvoj pedagogických a odborných zamestnancov v oblastiach súvisiacich s inkluzívnym vzdelávaním, diferenciáciou a individualizáciou výchovy a vzdelávania, rozpoznávaním individuálnych potrieb detí a poskytovaním primeranej podpory.
Podpora dieťaťa sa nastavuje podľa jeho skutočných individuálnych potrieb. Samotná diagnóza alebo označenie dieťaťa ako dieťaťa so špeciálnymi výchovno-vzdelávacími potrebami neurčuje rozsah podpory; rozhodujúce sú konkrétne potreby dieťaťa a podmienky potrebné na jeho učenie, rozvoj a plnohodnotnú účasť na živote materskej školy.
7.5 Spolupráca pri podpore dieťaťa
Účinná podpora dieťaťa je založená na koordinovanej spolupráci osôb, ktoré sa podieľajú na jeho výchove, vzdelávaní a rozvoji.
Zákonného zástupcu materská škola vníma ako dôležitého partnera. Rodina poskytuje škole poznatky o vývine a fungovaní dieťaťa v domácom prostredí, jeho potrebách, záujmoch, spôsoboch komunikácie, silných stránkach a stratégiách, ktoré mu pomáhajú zvládať každodenné situácie.
Materská škola primerane informuje zákonného zástupcu o napredovaní dieťaťa a podľa potreby s ním konzultuje nastavovanie, realizáciu a vyhodnocovanie podpory.
Pedagogickí a odborní zamestnanci si v rozsahu potrebnom na zabezpečenie podpory odovzdávajú relevantné informácie a koordinujú svoje postupy tak, aby bola podpora dieťaťa zrozumiteľná, primerane jednotná a nadväzovala na jeho aktuálne potreby.
Koordináciu podpory dieťaťa, ak si jej rozsah alebo charakter vyžaduje spoluprácu viacerých osôb, zabezpečuje riaditeľkou školy poverený zamestnanec. Poverená osoba koordinuje odovzdávanie relevantných informácií, spoluprácu zúčastnených zamestnancov a podľa potreby komunikáciu so zákonným zástupcom, zariadením poradenstva a prevencie a ďalšími odborníkmi tak, aby jednotlivé formy podpory na seba primerane nadväzovali.
Na podpore dieťaťa sa podľa jeho individuálnych potrieb a aktuálnych personálnych podmienok školy podieľajú pedagogickí zamestnanci, odborní zamestnanci a ďalšie osoby oprávnené poskytovať príslušnú formu podpory. Materská škola podľa potreby spolupracuje so zariadením poradenstva a prevencie a ďalšími odborníkmi podieľajúcimi sa na podpore dieťaťa.
Cieľom spolupráce je zabezpečovať kontinuitu a vzájomnú nadväznosť podpory poskytovanej v materskej škole, rodinnom prostredí a v rámci odbornej starostlivosti, pri rešpektovaní kompetencií jednotlivých zúčastnených osôb.
Pri vytváraní podmienok na podporu dieťaťa materská škola podľa jeho potrieb využíva aj možnosti a dostupné zdroje miestnej komunity a spolupracuje s ďalšími subjektmi, ktoré môžu primerane prispieť k jeho vzdelávaniu, rozvoju, začleneniu a participácii na živote komunity.
7.6 Podporné prostredie a cielená individuálna alebo skupinová podpora
Materská škola vytvára podľa potrieb detí a svojich podmienok možnosti na poskytovanie cielenej individuálnej alebo skupinovej podpory aj v osobitne pripravenom podpornom prostredí.
Takéto prostredie môže byť využívané najmä na podporu regulácie a sebaregulácie, komunikácie, zmyslového spracovania, motorického, kognitívneho a sociálno-emocionálneho rozvoja dieťaťa, na individuálnu alebo skupinovú pedagogickú či odbornú činnosť a na ďalšie formy podpory zodpovedajúce individuálnym potrebám dieťaťa a odborným kompetenciám zamestnanca, ktorý ich poskytuje.
Individuálna alebo skupinová podpora mimo prostredia triedy sa využíva účelne a flexibilne podľa individuálnych potrieb dieťaťa. Nie je založená na automatickom oddeľovaní detí podľa diagnózy, zdravotného znevýhodnenia alebo inej osobnej charakteristiky.
Jej cieľom je umožniť poskytnutie podpory v podmienkach, ktoré sú vzhľadom na konkrétnu potrebu dieťaťa vhodnejšie, a následne podporovať využívanie nadobudnutých spôsobilostí v prirodzených situáciách, vzťahoch a každodennom živote materskej školy.
Materská škola priebežne vytvára podmienky na odstraňovanie fyzických, informačných, komunikačných a ďalších bariér, ktoré by mohli obmedzovať prístup dieťaťa k vzdelávaniu alebo jeho plnohodnotnú účasť na živote školy.
Pri vytváraní a úprave prostredia materská škola primerane uplatňuje princípy univerzálneho dizajnu tak, aby prostredie, informácie, komunikácia, pomôcky a vzdelávacie činnosti boli v čo najväčšej miere prístupné a využiteľné pre všetky deti bez potreby dodatočných úprav. Ak univerzálne nastavenie prostredia nepostačuje na naplnenie individuálnych potrieb konkrétneho dieťaťa, materská škola zabezpečuje primerané individualizované úpravy a podporu.
7.7 Prijímajúca klíma, rovnosť príležitostí a prevencia diskriminácie a segregácie
Materská škola vytvára prostredie založené na rešpekte k dôstojnosti a jedinečnosti každého dieťaťa, rovnosti príležitostí, vzájomnej úcte, bezpečí, prijatí a spolupatričnosti.
Rozmanitosť schopností, potrieb, skúseností, kultúrneho a rodinného zázemia, spôsobov komunikácie, učenia a prežívania detí vníma ako prirodzenú súčasť spoločného života.
V každodenných situáciách podporuje prosociálne správanie, empatiu, spoluprácu, vzájomnú pomoc, rešpektovanie hraníc, schopnosť požiadať o pomoc, primerane ju poskytnúť a rešpektovať individuálne odlišnosti medzi ľuďmi.
Materská škola uplatňuje zásadu rovnakého zaobchádzania, rešpektuje zákaz diskriminácie a segregácie vo výchove a vzdelávaní a postupuje v súlade s platnými právnymi predpismi a Štandardmi dodržiavania zákazu segregácie vo výchove a vzdelávaní.
Organizácia výchovy a vzdelávania a poskytovanie podpory smerujú k čo najvyššej možnej miere účasti dieťaťa na spoločnom živote materskej školy. Osobitná individuálna alebo skupinová podpora sa poskytuje na základe potrieb dieťaťa a sleduje konkrétny pedagogický alebo odborný cieľ.
Materská škola vytvára podmienky, ktoré v čo najväčšej miere umožňujú spoločné vzdelávanie, vytváranie prirodzených vzťahov medzi deťmi a ich aktívnu participáciu na živote školy.
7.8 Priebežné vyhodnocovanie a prispôsobovanie podpory
Účinnosť poskytovanej podpory sa priebežne sleduje a vyhodnocuje.
Pri vyhodnocovaní sa prihliada najmä na napredovanie dieťaťa, jeho aktívne zapojenie do výchovno-vzdelávacej činnosti a života skupiny, mieru samostatnosti, schopnosť komunikovať svoje potreby, nadväzovať a udržiavať vzťahy, využívať nadobudnuté spôsobilosti v prirodzených situáciách a na aktuálnosť potrieb, pre ktoré bola podpora nastavená.
Na základe priebežného vyhodnocovania sa forma, spôsob, intenzita alebo rozsah podpory podľa potreby prispôsobujú aktuálnej situácii dieťaťa.
Ak je to potrebné, zmeny v poskytovanej podpore sa konzultujú so zákonným zástupcom dieťaťa, zariadením poradenstva a prevencie alebo ďalšími odborníkmi podieľajúcimi sa na podpore dieťaťa.
Systém podpory materskej školy nie je nemenný. Priebežne sa rozvíja a prispôsobuje reálnym potrebám detí, skúsenostiam pedagogických a odborných zamestnancov a aktuálnym podmienkam materskej školy tak, aby inkluzívne vzdelávanie zostávalo kvalitným, zmysluplným a prirodzeným spôsobom spoločného vzdelávania všetkých detí.
8. STRATÉGIA DIGITÁLNEJ TRANSFORMÁCIE VZDELÁVANIA
Digitálnu transformáciu vzdelávania v Súkromnej materskej škole Lienka vnímame ako premyslený a postupný proces, ktorého cieľom nie je zvyšovať množstvo času, ktorý deti trávia používaním digitálnych technológií, ale vytvárať podmienky na ich zmysluplné, bezpečné, veku primerané a pedagogicky odôvodnené využívanie.
V predprimárnom vzdelávaní považujeme za základ učenia dieťaťa predovšetkým priamu skúsenosť, pohyb, manipuláciu s reálnymi predmetmi a materiálmi, zmyslové poznávanie, skúmanie, experimentovanie, hru, tvorivú činnosť, komunikáciu a sociálnu interakciu.
Digitálne technológie preto nevnímame ako náhradu reálnej skúsenosti dieťaťa, ale ako jeden z nástrojov, ktorý môže jeho poznávanie primerane dopĺňať alebo rozširovať. Využívame ich vtedy, ak majú konkrétny vzdelávací význam, podporujú aktivitu dieťaťa a umožňujú mu objavovať, tvoriť, dokumentovať, získavať alebo overovať informácie, riešiť problémy či rozvíjať základy informatického myslenia.
Pri využívaní digitálnych technológií zachovávame rovnováhu medzi digitálnymi a nedigitálnymi skúsenosťami a prihliadame na vek, individuálne potreby a vývinové osobitosti detí.
Našou zásadou je najskôr umožniť dieťaťu svet zažiť, skúmať a poznávať vlastnou činnosťou a následne primerane využívať technológie tam, kde mu môžu pomôcť dozvedieť sa, objaviť alebo vytvoriť niečo ďalšie.
8.1 Rozvoj digitálnej a informatickej gramotnosti detí
Digitálne kompetencie detí rozvíjame primerane ich veku a vývinovým možnostiam prostredníctvom zmysluplných činností, pri ktorých dieťa zostáva aktívnym účastníkom učenia.
Deti sa postupne oboznamujú s vybranými digitálnymi technológiami a ich základným účelom, učia sa primerane a šetrne s nimi zaobchádzať a využívať ich podľa dohodnutých pravidiel.
Digitálne technológie využívame najmä pri získavaní a overovaní informácií, pozorovaní javov, dokumentovaní činností a projektov, práci so zvukom a obrazom, tvorivej činnosti a riešení primeraných problémových úloh.
Ak pri poznávaní vznikne otázka, na ktorú deti nepoznajú odpoveď, technológia môže byť jedným zo spôsobov jej hľadania. Deti zároveň vedieme k tomu, že informácie možno získavať a overovať viacerými spôsobmi – prostredníctvom vlastného pozorovania a skúmania, experimentu, knihy, rozhovoru, skúsenosti iného človeka alebo vhodného digitálneho zdroja.
Základy informatického a algoritmického myslenia rozvíjame prostredníctvom digitálnych aj nedigitálnych činností. Deti získavajú skúsenosti s postupnosťou krokov, orientáciou v priestore, plánovaním jednoduchého postupu, zadávaním a vykonávaním pokynov, hľadaním riešení a opravovaním vlastného postupu. Pri týchto činnostiach využívame aj jednoduché programovateľné pomôcky.
Digitálne zariadenie nie je cieľom vzdelávania samo osebe. Dôležitejšie než technické ovládanie konkrétneho zariadenia je rozvíjanie schopnosti dieťaťa premýšľať, skúmať, rozhodovať sa, tvoriť a riešiť problémy.
8.2 Rovnováha digitálnych a nedigitálnych skúseností
Pri výchove a vzdelávaní uprednostňujeme v situáciách, v ktorých je to možné a pedagogicky vhodnejšie, priamu skúsenosť dieťaťa s reálnym svetom.
Poznávanie prostredníctvom obrazovky nenahrádza manipuláciu so skutočnými predmetmi, pobyt a skúmanie v prírode, pohyb, praktickú činnosť, zmyslovú skúsenosť, tvorenie ani bezprostrednú komunikáciu a vzťahy medzi ľuďmi.
Digitálne technológie využívame cielene, primerane veku a na konkrétny účel. Ich používanie prirodzene striedame s pohybovými, praktickými, zmyslovými, tvorivými a sociálnymi činnosťami.
Pri rozhodovaní o použití digitálneho nástroja pedagogický zamestnanec prihliada predovšetkým na jeho vzdelávací prínos a primeranosť potrebám detí. Ak možno vzdelávací cieľ kvalitnejšie dosiahnuť prostredníctvom priamej skúsenosti, manipulácie, pohybu alebo skúmania reálneho prostredia, uprednostňuje sa nedigitálna forma činnosti.
Takto nastavené využívanie technológií podporuje vytváranie zdravého a vyváženého vzťahu dieťaťa k digitálnemu prostrediu.
8.3 Bezpečné a zodpovedné využívanie digitálnych technológií
Základy bezpečného a zodpovedného správania v digitálnom prostredí rozvíjame spôsobom primeraným predškolskému veku.
Deti postupne vedieme k pochopeniu, že digitálne zariadenia používame na konkrétny účel, primeraný čas a podľa dohodnutých pravidiel. Učia sa zaobchádzať so zariadeniami šetrne a rešpektovať pravidlá ich používania.
Primerane veku detí rozvíjame základy ochrany súkromia a rešpektu voči druhým ľuďom aj pri používaní digitálnych technológií. V prirodzených situáciách deti učíme rešpektovať, že fotografovanie, zaznamenávanie a používanie záznamov iného človeka má svoje pravidlá a že súkromie a vôľu druhého človeka rešpektujeme.
Postupne vytvárame aj prvé základy kritického prístupu k informáciám. Dieťa vedieme k poznaniu, že informácie, fotografie, videá alebo iný obsah sprostredkovaný digitálnou technológiou môžeme skúmať, porovnávať a primerane overovať aj prostredníctvom ďalších zdrojov a vlastnej skúsenosti.
Súčasťou zodpovedného využívania technológií je digitálny wellbeing. Pedagogickí zamestnanci prihliadajú na vek, individuálne potreby a reakcie detí, primeranosť času a charakter digitálnych podnetov a dbajú na zachovanie dostatočného priestoru na pohyb, pobyt vonku, odpočinok, sociálnu interakciu a činnosti založené na priamej skúsenosti.
8.4 Digitálne technológie ako nástroj individualizácie a podpory
Digitálne technológie využívame ako jeden z možných nástrojov individualizácie výchovy a vzdelávania a podpory dieťaťa vtedy, ak ich použitie zodpovedá jeho individuálnym potrebám a prináša konkrétny vzdelávací alebo podporný prínos.
Využitie digitálneho nástroja neposudzujeme na základe diagnózy alebo zaradenia dieťaťa medzi deti so špeciálnymi výchovno-vzdelávacími potrebami, ale podľa potrieb, možností a reakcií konkrétneho dieťaťa.
Podľa individuálnej potreby môžu byť využívané napríklad nástroje podporujúce orientáciu v čase, komunikáciu, porozumenie, sústredenie, reguláciu alebo prístup k vzdelávaciemu obsahu.
Digitálnu technológiu využívame ako podporný prostriedok vtedy, ak dieťaťu uľahčuje prístup k vzdelávaniu, komunikácii alebo zapojeniu do činnosti. Jej použitie nenahrádza osobný kontakt, vzťah s dospelým a deťmi ani ďalšie formy pedagogickej a odbornej podpory.
8.5 Rozvoj digitálnych kompetencií zamestnancov
Kvalita digitálnej transformácie školy závisí predovšetkým od schopnosti pedagogických zamestnancov rozhodovať o tom, kedy, prečo a akým spôsobom má použitie digitálnej technológie vo výchove a vzdelávaní skutočný pedagogický význam.
Materská škola preto podporuje priebežný profesijný rozvoj zamestnancov v oblasti zmysluplného využívania digitálnych technológií v predprimárnom vzdelávaní, digitálnej a informačnej gramotnosti, digitálneho wellbeingu, bezpečnosti, ochrany osobných údajov, kritického hodnotenia digitálneho obsahu a využívania technológií pri individualizácii vzdelávania.
Profesijný rozvoj smeruje nielen k technickému ovládaniu digitálnych zariadení a nástrojov, ale predovšetkým k schopnosti kriticky posudzovať ich pedagogickú hodnotu a primeranosť predškolskému veku.
Pedagogickí zamestnanci rozvíjajú aj schopnosť zodpovedne a kriticky využívať súčasné digitálne nástroje vrátane nástrojov umelej inteligencie pri príprave, tvorbe vzdelávacích materiálov, diferenciácii a skvalitňovaní pedagogickej práce. Pri ich využívaní dbajú na ochranu osobných údajov, primerané overovanie vytvoreného obsahu a zachovanie profesionálnej zodpovednosti pedagogického zamestnanca za výsledný vzdelávací obsah a pedagogické rozhodnutia.
Materská škola podľa svojich aktuálnych potrieb vytvára príležitosti na vzdelávanie zamestnancov zohľadňujúce špecifiká predprimárneho vzdelávania, pedagogické zameranie školy a reálne potreby pedagogickej praxe.
8.6 Materiálne a technologické podmienky
Materská škola vytvára a postupne rozvíja materiálne a technologické podmienky umožňujúce zmysluplné využívanie digitálnych technológií vo výchovno-vzdelávacom procese.
Pri rozvoji digitálneho vybavenia sa škola neriadi množstvom zariadení, ale ich pedagogickým využitím, kvalitou, bezpečnosťou, primeranosťou predškolskému veku a možnosťou zmysluplného začlenenia do výchovy a vzdelávania.
Prioritou je dopĺňanie takých technológií, ktoré podporujú aktívne skúmanie, tvorivosť, pozorovanie, dokumentovanie, komunikáciu, informatické myslenie alebo individualizáciu vzdelávania.
Materiálne vybavenie rozvíjame postupne podľa potrieb školy, pedagogického prínosu jednotlivých nástrojov a dostupných finančných možností.
8.7 Digitálne technológie pri dokumentovaní, komunikácii a prezentácii školy
Digitálne technológie využívame pri dokumentovaní výchovno-vzdelávacieho procesu, pedagogickom pozorovaní, zaznamenávaní priebehu projektov a aktivít, tvorbe a uchovávaní vybraných materiálov a pri komunikácii so zákonnými zástupcami.
Fotografie, zvukové a obrazové záznamy využívame primerane ich účelu na zachytenie procesu učenia, činností a zážitkov detí, pedagogickú reflexiu, dokumentovanie života materskej školy a informovanie zákonných zástupcov.
Digitálne technológie a sociálne siete využívame aj na prezentáciu života, vzdelávacích aktivít, projektov a pedagogického zamerania materskej školy smerom k rodičom a verejnosti.
Pri vytváraní, spracúvaní a zverejňovaní fotografií, zvukových a obrazových záznamov rešpektujeme súkromie detí, ochranu osobných údajov a rozsah súhlasov a oprávnení udelených ich zákonnými zástupcami. Záznamy detí používame a zverejňujeme iba v rozsahu a na účely, na ktoré má materská škola príslušný právny základ.
Primerane veku detí vytvárame aj základy rešpektujúceho správania v digitálnom prostredí. Deti učíme, že pri fotografovaní alebo zaznamenávaní iných ľudí rešpektujeme ich súkromie a vôľu a že nie každú fotografiu alebo záznam môžeme ďalej používať alebo zverejniť.
Digitálne nástroje využívajú pedagogickí zamestnanci aj pri príprave výchovno-vzdelávacej činnosti, tvorbe a úprave vzdelávacích materiálov, vyhľadávaní odborných informácií, komunikácii, profesijnom rozvoji a ďalších činnostiach súvisiacich s pedagogickou prácou.
8.8 Strategické ciele a priebežné vyhodnocovanie
V oblasti digitálnej transformácie si materská škola stanovuje tieto dlhodobé ciele:
• zachovávať veku primeranú rovnováhu medzi digitálnymi a nedigitálnymi skúsenosťami detí;
• využívať digitálne technológie cielene a predovšetkým v situáciách, v ktorých prinášajú pedagogický prínos;
• rozvíjať základy digitálnej, informačnej a informatickej gramotnosti detí prostredníctvom digitálnych aj nedigitálnych činností;
• podporovať bezpečný, zodpovedný a vyvážený vzťah detí k digitálnym technológiám;
• rozvíjať digitálne kompetencie pedagogických a ostatných zamestnancov školy a ich schopnosť kriticky posudzovať pedagogickú hodnotu digitálnych nástrojov;
• podporovať zodpovedné a kritické využívanie nových digitálnych nástrojov vrátane umelej inteligencie v profesionálnej práci zamestnancov;
• postupne rozvíjať technologické vybavenie školy podľa pedagogických potrieb a reálneho prínosu pre výchovu a vzdelávanie;
• využívať digitálne technológie primerane a individuálne aj ako nástroj podpory a sprístupňovania vzdelávania;
• priebežne reflektovať prínosy a možné riziká využívania digitálnych technológií v predprimárnom vzdelávaní.
Napĺňanie stratégie digitálnej transformácie priebežne vyhodnocujeme v rámci pedagogickej činnosti a vnútorného hodnotenia školy. Sledujeme najmä účelnosť a primeranosť využívania digitálnych technológií, ich pedagogický prínos, zachovanie rovnováhy medzi digitálnymi a nedigitálnymi skúsenosťami detí, úroveň a potreby profesijného rozvoja zamestnancov a využiteľnosť materiálno-technického vybavenia školy.
Na základe zistení materská škola priebežne upravuje svoje priority, spôsob využívania digitálnych technológií, potreby profesijného rozvoja zamestnancov a ďalší rozvoj technologického vybavenia.
Stratégia digitálnej transformácie zostáva otvoreným a rozvíjajúcim sa procesom, ktorý reaguje na meniace sa potreby detí, školy a spoločnosti, pričom rešpektuje špecifiká predprimárneho vzdelávania a pedagogické zameranie materskej školy.

